Papersnake/gushiwen huggingface dataset:
泛舟勺湖因携馔犹游文通寺
王嘉诜（清代）

湖光碧浸天，塔影出天半。寺门犹未至，遥望目已眩。

舣舟携馔犹，僧舍饱一饭。长松隐曲廊，苍藓閟深院。

初日丽层甍，突兀瞻崇殿。宝珞森庄严，化身亿千万。

沈沈浩劫馀，佛容亦惨变。老僧出迎客，破衲不掩骭。

向我作乡语，凄切问离乱。俯仰增感伤，但有泪如霰。

众生尽疮痍，大野困龙战。如何象教力，不足任回旋。

寂寂钟杵停，冉冉炉烟散。辞僧却登舟，云水茫无畔。

津梁谁指迷，色相终成幻。皈依无苦行，兹游徒汗漫。
京居秋感五绝句
晁说之（宋代）

快雨薄寒一夕间，胡为百役自间关。
秋怀更读甘陵赋，始信人人庾子仙。
雨中泊蜀山见渔人自山半负樵入舟鼓棹而去
孙觌（宋代）

一嶂横青霭，千沤起碧浔。行穿山半腹，坐占水中心。

蹋雨松蹊滑，冲烟蓼屿深。时来有登涉，应不系升沉。
题御城寺壁
刘著（宋代）

一径埋云草树荒，石麟苍藓卧田桑。
汉家陵阙今何在，洛山嵩山满夕阳。
续侄溥赏酴醾劝酒二首
陈著（宋代）

醉时愁亦乐，老去日如年。
惯见红相别，欣逢绿又鲜。
和范景仁王景彝殿中杂题三十八首并次韵 其三十六 明月
梅尧臣（宋代）

明月已生城上头，小星光灭大星流。来朝放榜出宫去，何处残花转入沟。
长宁公主旧山池
丁仙芝（唐代）

平阳旧池馆，寂寞使人愁。座卷流黄簟，帘垂白玉钩。

庭闲花自落，门闭水空流。追想吹箫处，应随仙鹤游。
寄艾若讷
李正民（宋代）

拟寻荒僻事田园，窃食祠庭愧国恩。休论鹤长凫甚短，且看齿落舌犹存。

陶潜昔去因多忤，房琯今知欠不言。欲问大钧吾岂敢，喙长三尺亦须吞。
同官会饮鄱江楼送谷帘泉二尊戏成小诗
王十朋（宋代）

闻说楼中会八仙，郡斋分送谷帘泉。好将投向鄱江水，共作长鲸吸百川。
点绛唇·春日风雨有感
陈子龙（明代）

满眼韶华，东风惯是吹红去。几番烟雾，只有花难护。
梦里相思，故国王孙路。春无主！杜鹃啼处，泪洒胭脂雨。
自永和溪上泛舟至余不
释行海（宋代）

水天空阔正斜阳，何处山川是故乡。
望断吴云心更远，寒鸦成阵雁成行。
暮春逢林子邂逅殊邦念旧写怀辄尽本韵
李梦阳（明代）

赤骥奋途路，神龙厌池沼。不登泰山顶，岂见众山小。

明公昔际遇，志与青云杳。烂承夕扉诏，番苦司隶扰。

君乎实愤切，轩然争臣表。朝野凛生气，树鲜安巢鸟。

名孤众毁集，窜薄忧心悄。一投海滨郡，遂守荒江眇。

辽辽岭南国，借尔揭文旐。中天行日月，戛戛孤鹓矫。

君虽关仕产，迹自闽中肇。叶从考亭入，统为横渠绍。

伊余放旷人，渔潜侣荷蓧。亡羊以多岐，望洋徒浩溔。

暌离历十暑，邂逅植春杪。日谈恨易夕，夜坐忽及晓。

苑花虽寂寂，风絮尚袅袅。回首通州别，屈指日不少。

今看两白发，谁忍置清醥。君行秉大轴，吾歌入幽渺。

林岑有夙愉，烟萝阒袅袅。诚无王良顾，空山没騕袅。
陶靖节祠
杨杰（宋代）

涛阳欲归田，彭泽先解绶。有琴何必弦，无诗不可酒。

秋黄篱下菊，春绿门前柳。
市楼春眺
魏时敏（明代）

危楼逼星斗，带郭亦山林。雨歇晚峰净，湖平春水深。

落花增感慨，明月忆登临。欲读高人传，尘埃满素琴。
贼退后赠刘将军
方干（唐代）

非唯吴起与穰苴，今古推排尽不如。白马知无髀上肉，

黄巾泣向箭头书。二年战地成桑茗，千里荒榛作比闾。

功业更多身转贵，伫看幢节引戎车。
题史武麟年兄怡怡堂
曹于汴（明代）

史氏今名阀，祥光何炎炎。伯子友于弟，相将乐以恬。

友于极百友，拊畜顾复兼。仲子亦圭玉，克恭如所严。

怡怡辟堂构，飞白高朱檐。惟以为箴铭，出入相顾瞻。

百年期缱绻，谁能中道嫌。岂其躬町畦，内子靡私奁。

繄予亦有弟，予弟亦有兄。感此史氏义，请陈兄弟情。

十指联于手，两手联胸膺。乌得强分别，而云若炭冰。

世人重意气，斗酒呼同盟。一同不复忘，世讲踰兰蘅。

孰与产同腹，亲切亦焉增。急难怀兄弟，胡不读鹡鸰。

父母遗杯棬，睨盻肺肝折。那知兄弟身，父精母之血。

父友友何疑，父敬敢弗敬。犬马犹且然，矧其所毓孕。

弟愚噪厥兄，父耳惨堪听。兄怒目其弟，母怀痛欲涕。

兄饱弟腹饥，八珍成泪堕。弟煖兄身寒，披锦心如剜。

吁嗟世人懵，利重亲乃轻。利不殊粪秽，焉将骨肉衡。

伊其癖金赀，矻矻后人遗。胡厚我之子，独薄亲之儿。

或以小怨始，惉惉竟没齿。何如怒不藏，予喜象亦喜。

大都夫之心，灰于妇之口。朱陈秦晋人，渠于我何有。

我思古风醇，埙篪拟季昆。让产不自殖，让金不自珍。

或尊为天子，楼阁美芳芬。或贵跻台鼎，参问勤朝昏。

矢众良难折，健儿解崇伦。斗兄怆不武，形迷性自真。

盗亦钦友友，弗忍相邅迍。草木折何知，紫荆条枯存。

于戏后视今，诚犹今视昔。千年万年后，史氏辉简籍。
中阁禅院
留元崇（宋代）

初来罗浮山，万变骇林壑。
更作招提游，佳处在中阁。
忽然天地间，一纵千里目。
未论云顶上，此景占仍独。
近闻泉涓涓，青眺山簇簇。
檐压乔松低。槛有余霞落。
长风东南来，皓月襟袖薄。
境静僧幽閒，意远味淡泊。
抱琴归去来，禅榻寄一宿。
白云依古山，青霄起孤鹤。
微雨小饮客至阍人辞以出令追路已不及偶作
葛胜仲（宋代）

昨日持三白，今朝解八支。聊为犀首饮，尽笑虎头痴。

冠履从来懒，杯铛且自持。是中多乐趣，勿遣外人知。
次韵戏族兄存耕翁再纳宠姬 其一
汪炎昶（宋代）

买得轻盈一树春，画堂歌舞又翻新。慈乌哺母情兼洽，彩凤将雏色总珍。

𩭏鬌应梳云作髻，婵娟想琢玉为人。素知静婉矜佳丽，肯向罗敷意独亲。
题治平寺壁
陈郁（宋代）

越君尝胆苦心摧，娃馆春风正酒杯。
弦管但知连夜乐，旌旗先已过溪来。
麋冲晓雾游荒苑，雅立斜阳噪古台。
野客不谈兴废事，绿阴深处摘青梅。
长溪东山容老索月谷幽赏诗二首 其一 月谷
陆游（宋代）

人间底处无明月，只看青山为发挥。林里枝寒无鹊立，水边路白有僧归。
闰冬初旬风雨作寒迨晴溪前花鸟喧妍温和可掬用韵赋诗候一二知己 其二
区元晋（明代）

布褐衣轻景渐和，小晴溪日已盈蓑。行吟南坞春犹远，坐曝茅盈兴独多。

冷莫侯门誇炙手，暖须民杵叹无梭。朝来一掬煦熙念，徒向东风拍掌歌。
途次牛骂社
郁永河（清代）

番社如蚁垤，茅檐压路低。岚风侵短牖，海雾袭重绨。

避雨从留屐，支床更著梯。前溪新涨阻，徙倚欲鸡栖。
题榴花
韩愈（唐代）

五月榴花照眼明，枝间时见子初成。
可怜此地无车马，颠倒青苔落绛英。
挽程伯禹尚书三首
曾几（宋代）

昔在宣和日，雍容接俊游。
横经临璧沼，提椠上瀛洲。
去德俄千里，依仁复两州。
岂知垂老别，华屋落山丘。
游阳华岩 其一
赵师侠（宋代）

出郭曾无十里赊，仙岩迎日号阳华。云藏奥穾岚光润，信美元郎咏可家。
小园即事五首
刘克庄（宋代）

稍转阳和解积阴，暂停汤熨事微吟。
翠禽娱客有佳哢，金鲫知微无杀心。
一片不留花着树，数竿忽见笋成林。
野蹊滑滑泥平膝，荷锸奴扶试一寻。
绝命诗 其一
黄玹（清代）

乱离滚到白头年，几合捐生却未然。今日真成无可奈，辉辉风烛照苍天。
晚晴野望
陈与义（宋代）

洞庭微雨后，凉气入纶巾。
水底归云乱，芦藂返照新。
遥汀横薄暮，独鸟度长津。
兵甲无归日，江湖送老身。
悠悠只倚杖，悄悄自伤神。
天意苍茫里，村醪亦醉人。
山居春晚
周弼（宋代）

索居牢落动关心，但觉匆匆岁月侵。
无梦不因怜昼静，有怀多是惜春深。
草香稚蝶销胡粉，花落蛮莺变楚金。
最是不禁芳树色，能消几日又成阴。
沁园春三首 其三
奕绘（清代）

两岸桃花，十里清溪，不似人间。爱春雪霏霏，薄寒剪剪，洞天寂寂，琐骨珊珊。

有限斜阳，无情芳草，玉树临风一味闲。迎客者，尽衣冠太古，鸡犬皆仙。

相留几日盘桓。听细数、乾坤汉魏年。看日出林中，耕田凿井，月明林下，种玉生烟。

归去来兮，岁云暮矣，名姓何须万世传。好事者，作桃花源记，老笔清妍。
水荭花
董嗣杲（宋代）

问花忆别向秋江，清占花丛白鸟双。
落日袅愁归钓岸，薰风吹艳入船窗。
情迷洲渚根无蒂，名寄闾阎曲有腔。
寒露拉摧浮脆尽，断矶绝岸出枯椿。
夏日西湖闲居十首
汪莘（宋代）

醉把青荷当篛笠，乱披红芰作蓑衣。
渔翁家在蓬瀛上，欲驾莲舟一叶归。
醉眠亭
秦观（宋代）

醉来丰瘁同，眠去身世失。
二乐擅一亭，夫子信超逸。
杯行徂老春，肱枕颓升日。
壮志未及伸，幽愿良自毕。
雨花台
江汝式（清代）

同泰金钱赎帝子，江南好佛生欢喜。云光说法天雨花，缤纷四欢飞红紫。

吁嗟雨花不雨粟，空使台城鬼夜哭。登台不见讲经人，西风吹澹秋山绿。
客去
徐积（宋代）

客去即吟诗，吟诗即饮酒。时时进一杯，往往积成斗。

贪忆洛阳花，忘却江头柳。借问别离客，得似寻常否。
五仟观二首
古成之（宋代）

拨破浮尘入紫烟，五羊坛上访神仟。
人间自觉无闲地，城里谁知有洞天。
竹叶影繁笼药圃，桃花香煖映芝田。
吟余池畔聊欹枕，风雨萧萧吹白莲。
游东林寺
黄滔（唐代）

长生犹自重无生，言让仙祠佛寺成。碑折谁忘康乐制，

山灵表寺远公名。松形入汉藤萝短，僧语离经耳目清。

莫怪迟迟不归去，童年已梦绕林行。
哭袁羽人山人 其二
张穆（明代）

梦里寻君向紫烟，梅花村下听潺湲。至今山月犹如是，辽鹤归来已可怜。
寒食日作
弘历（清代）

二十四番风欲遍，一百五日春将深。花开花落乱人眼，云聚云散愁予心。

后乐惟希三月雨，先忧益惜分寸阴。烟景不乏佳丽趣，迩来何事慵登临。
秦原览古
于濆（唐代）

耕者戮力地，龙虎曾角逐。火德道将亨，夜逢蛇母哭。

昔日望夷宫，是处寻桑谷。汉祖竟为龙，赵高徒指鹿。

当时行路人，已合伤心目。汉祚又千年，秦原草还绿。
诗寄龙门宝应寺證大师
文彦博（宋代）

山人去作山西将，岫幌岩扉掩翠岚。欲问證师求正住，凭师改作潞公庵。
送晁校理知怀州
司马光（宋代）

鸡犬相闻桑柘春，风光明润帝乡邻。
群峰斜转太行角，万谷同趋马颊津。
簪组倾都邀别袂，壶浆满路候行尘。
非君厌薄承明直，天子方今重治人。
舟泊樊口登西山
黄锡彤（清代）

樊口西山路，春风送客程。烧痕侵断垒，荒草入孤城。

江汉东流大，兵戈满地生。家园回首望，日暮不胜情。
挽朱梧月
刘应凤（宋代）

早岁出山交识广，晚年闭户子孙单。
酒边谈笑俱成史，病后风骚尚可坛。
直向九泉寻辈行，肯留百世说艰难。
江空云冷衣冠尽，猿鹤羞人指亦弹。
登白帝城二首
张嵲（宋代）

霜风吹日下长原，夔子城荒灌木繁。
东去诸山朝峡口，西来众水会关门。
千年白帝空祠庙，万里家山只梦魂。
绝寒边头重回首，秋声凄断不堪论。
宿化斜桥，见鸡冠花二首
杨万里（宋代）

出墙那得又高鸡，只露红冠隔锦衣。
却是吴儿工料事，会嵇真个不能啼。
颂古三十一首
释玿（宋代）

有主有宾，有礼有乐。
得失是非，如何摸索。
才摸索，无上醍醐成毒药。
君不见人鹏展翼盖十洲，投窗之物空啾啾。
乌夜啼
周紫芝（宋代）

黄门急诏下，趣封南郡王。鸾辂俨且深，班剑列成行。

建以左纛旆，树以羽葆幢。骨肉厚恩义，门户生辉光。

分封得大国，四境弥土疆。那知以嫌猜，将身触嗔怒。

徵我还上都，令我不得住。夺我封侯印，被我五两组。

低头屏气息，对客不敢语。红窗昏夜灯，白泪堕秋雨。

郁郁两大树，依依近墙宇。鸦鸦枝上啼，腷腷振两羽。

沉沉夜未央，紞紞方三鼓。侍儿闻之喜，揽衣中夜起。

起敲斋閤门，秉烛具肴旨。再拜前致词，灵乌未可鄙。

吾闻乌夜啼，霈泽覃万里。杲杲方平旦，使者已在门。

官家有诏书，为君敦厚恩。旧愤知己释，徙封意增勤。

客有鲍书记，当代称能文。命作啼乌曲，乐府传清芬。

人生欲富贵，生身恨不早。富贵岂不好，危机亦难蹈。

古来兄弟间，生死在一朝。煮豆然豆豆叶焦，灵乌莫厌声哓哓。
续首句成韵（二首）
赵今燕（明代）

桃源人去绛帏寒，强折花枝带笑看。
月上梅梢空有影，风吹柳絮不成团。
闲坐柬同社诸公 其二
区越（明代）

溪近花临水，庭幽鸟和诗。无弦琴一曲，古调岂求知。
潘淑妃
黄庚（元代）

二八入宫掖，一笑轻三千。
云阶涉何许，步步生金莲。
绣鞋不胜春，风若凌波仙。
荣华一回首，荆棘生我前。
君恩花上露，妾心井中泉。
井泉誓不波，下照青青天。
尝爱放翁《示友诗》，近日，闲云先生读《剑南集》，即用其意广之，示闲云
李宪噩（清代）

诗以道性情，不能掩其恶。宁有市侩心，而慕高闲乐？

高言不宜俗，闲情始有托。不高定不闲，有吟皆强作。

试观古吟者，缥缃满东阁。掩卷论其人，桀桀尽雕鹗。

陆子勉气骨，斯言真石药。与君溯风骚，勿使昔人怍。
古断肠曲三十首
周端臣（宋代）

团扇多情手尚携，金风庭砌拒霜开。
断肠一夜西楼雁，不带书来带恨来。
长陵晓望
殷奎（明代）

马上东风生晓寒，长陵高处望长安。
丘墟散落人才尽，冈陇分崩王气残。
岁祀几朝修典制，月游无庙著衣冠。
山河百战谁能主，却属渔翁一钓竿。
题王复初所藏子昂临禊帖
陆文圭（元代）

昭陵玉函出人间，开平经今四百年。
永和远距贞观先，俯仰陈迹俱可怜。
古人学书如学仙，笑锋谁人玄之玄。
水晶宫裹佳公子，风流翰墨皆水然。
我评逸少非真逸，名载深谋并绝识。
独留兰纸博千金，似是艺成能掩德。
名士由来雁逼真，书空咄咄彼何人。
遗才流落稽山下，修竹娟娟万古春。
费改斋除铜仁邑下问方宜诗以代答 其一
徐如澍（清代）

问俗湖南似，劳形案牍删。江喧村市近，花放讼庭闲。

试茗能消渴，煨薯说驻颜。树光相映发，人在翠微间。
咏史四章 其一
刘慎荣（清代）

高帝帝王冠，羽亦冠群雄。挂角读傅者，才略何庸庸？
江上晚泊
左偃（唐代）

寒云淡淡天无际，片帆落处沙鸥起。

水阔风高日复斜，扁舟独宿芦花里。
张守有和章复次韵三首
陈造（宋代）

接翼鸿冥聊尔尔，大书麟获更仪仪。
雄边仙伯横琴处，应道苏耽兴尽归。
殢人娇
晏殊（宋代）

二月春风
正是杨花满路
那堪更、别离情绪
罗巾掩泪
任粉痕更污
争奈向、千留万留不住
玉酒频倾
宿眉愁聚
空肠断、宝筝弦柱
人间后会
又不知何处
梦魂里、也须时时飞去
无题和竹桥丈韵二十四章 其四
孙原湘（清代）

天半微闻响佩环，红墙银汉在人间。徒劳翠鸟殷勤探，难伺鸟龙一隙閒。

卓女调琴囊瑟瑟，卫娘拈管竹斑斑。可怜枉负如花貌，输与桃花有笑颜。
鬼神】【崔少府女赠卢充诗
佚名（魏晋）

煌煌灵芝质，光丽何猗猗。华艳当时显，嘉异表神奇。

含英未及秀，中夏罹霜萎。荣曜长幽灭，世路永无施。

不悟阴阳运，哲人忽来仪。会浅离别速，皆由灵与祗。

何以赠余亲，金鋺可养儿。爱恩从此别，断绝伤肝碑。
送白糍与囊山老子
王迈（宋代）

东坡以春笋，名为玉版师。
我独谓玉版，正可名白糍。
吃笋令人瘦，吃糍充人饥。
慧眼曰不然，不如饮水肥。
送林自知自幕中归常宁
真德秀（宋代）

始吾与林子，周旋大江东。子方清且贫，箪瓢屡云空。

劲气凛不折，耿耿如长虹。明年擢高科，对策大明宫。

一尉迟五年，出入无奴僮。再见湘水滨，凛凛复昔同。

招徕元戎幕，泛绿依芙蓉。小生敢相吏，故人傥相从。

云胡岁未竟，决去如霜鸿。挽之不可留，聊复少从容。

老我慵且钝，栽培欠深功。子进未可量，德业方崇崇。

永怀昔君子，和气填心胸。濂溪霁月朗，伊水春风融。

至今想其人，犹为起敬恭。天资贵强矫，学力无终穷。

我如石之顽，迟子相磨砻。子质虽玉莹，可废它山攻。

雁峰毋久留，来思灵麓峰。
宫词 其五十七
赵佶（宋代）

资善黉堂几席开，小王初学读书来。师儒专选英豪用，教育当资保傅才。
偈颂九十三首 其五十七
释梵琮（宋代）

豁开万仞崖，劈面通消息。一条白练飞，界破青山色。
咏史诗。邯郸
胡曾（唐代）

晓入邯郸十里春，东风吹下玉楼尘。

青娥莫怪频含笑，记得当年失步人。
临封八景次韵 其一 江口归帆
陈鸿（明代）

波映山颜丽似苔，封江两岸锦帆开。淩风抢雾天边去，踏浪冲星月下回。

片片白云排石壁，声声鱼笛落江梅。仙舟李郭欣相得，击楫空明远溯洄。
硖石县旅舍
王禹偁（宋代）

霜乾红叶飞，迁客思凄凄。
处险人垂瘿，登山马跙蹄。
篱荒蛬韵苦，云冻雁行低。
此夕应无寐，何烦报晓鸡。
同崔纠访陈道士
赵汝鐩（宋代）

寻幽过桥去，松径入琳宫。
竹摆风檐绿，榴残雨院红。
黏碑多古籀，插架独参同。
道士掀髯笑，诗联石鼎工。
寒食展墓
陆深（明代）

细雨东风晓未晴，养花天气近清明。人间桃李俱生色，望里松楸独系情。

龙剑上腾星汉阔，奎章遥映锦云横。伤春不道春如许，芳草年年满路生。
奉祝陆物师八十寿 其一
黄公辅（明代）

甬东楼上望晴霞，紫气缤纷丽物华。一曲鉴湖今有长，三尊浼物任浮槎。

笔床茶灶烟波迥，雏凤驹龙岁月赊。手植散樗含雨露，朋觞遥进映三花。
送李梁山之官二首
魏了翁（宋代）

质行疑似钝，至论本亡奇。
一寸虚灵地，千年德政碑。
更穷山荦确，毋叹路逶迟。
官职时来作，天公自已知。
题杨汝士玉蕊帖
傅子容（宋代）

比瑒更攀总未佳，要须博物似张华。
因观异代前贤贴，知是唐昌玉蕊花。
题李俨黄菊赋
耶律洪基（宋代）

昨日得卿黄菊赋，碎剪金英填作句。
袖中犹觉有余香，冷落西风吹不去。
寓京兆北堂将赴试院用旧韵呈诸同事四首 其三
林光（明代）

天闲十二近山眉，骏骨吾将一顾之。大府虚堂淹此日，白云高帽去何时。

文衡有旨惭公剡，秋兴无端寄小诗。聚首传杯休谢醉，酒中真味少人知。
如梦令
史浩（宋代）

红杏白梨肌理。时样新妆淡伫。真个是观音，少个杨枝净水。欢喜。欢喜。尽此一钟醇美。
将归二首
宋祁（宋代）

远假西南守，三逢梅柳新。
衰令宦情薄，老惜岁华频。
郫酿供销日，巴禽巧唤春。
离家何所恨，雁后作归人。
忆庐山旧游
黄滔（唐代）

前年入庐岳，数宿在灵溪。残烛松堂掩，孤峰月狖啼。

平生为客老，胜境失云栖。纵有重游日，烟霞会恐迷。
岁除即事十首
刘克庄（宋代）

听得先生去，抛书喜欲颠。
吾闻渥洼种，堕地不须鞭。
绕丹霞山
释今回（明代）

峰前峰后许相从，踏遍洪崖面面同。放脚不知青嶂尽，杖藜随意白云中。

行依映掩千林雪，归绕萧森万壑风。信步溪山原不异，幸陪巾锡共从容。
秋夜棹舟访李隐君
许浑（唐代）

望月忆披襟，长溪柳半阴。高斋初酿酒，孤棹远携琴。

犬吠秋山迥，鸡鸣晓树深。开门更欹枕，谁识野人心。
春贴子词·皇帝阁六首
司马光（宋代）

鸾路迎长日，农祥正晓天。
九垓同燠沐，万物向蕃鲜。
窗中列远岫
白居易（唐代）

天静秋山好，窗开晓翠通。遥怜峰窈窕，不隔竹朦胧。

万点当虚室，千重叠远空。列檐攒秀气，缘隙助清风。

碧爱新晴后，明宜反照中。宣城郡斋在，望与古时同。
赠易数胡一鉴
易士达（宋代）

学本先天造化中，希夷康节与磨礲。
光明照破人心事，一片灵台不是铜。
卜算子 忆昔
秦公庸（明代）

忆昔约佳期，花月为盟主。共对花前月下时，幽恨从头数。

拜月月无言，问花花不语。月转阑干花卸枝，双泪多于雨。
百字令 乙未清明
冯煦（清代）

阮郎游屐，算年时、蹴遍软红香土。刬地东风能几日，又见飞英如雨。

北渚鸥閒，南园蝶闹，春色浑无主。吹愁不醒，羽觞还醉芳杜。

记否二曲人家，朝朝冷食，谁叠丛祠鼓。堤上蹋青歌未歇，只有当年张绪。

槐火方新，榆钱自掷，莫问湔裙处。望中华表，再来辽鹤能语。
偶作
张祜（唐代）

遍识青霄路上人，相逢只是语逡巡。

可胜饮尽江南酒，岁月犹残李白身。
冬晴三首 其一
赵蕃（宋代）

冰雪四十日，朝光开晓霜。短褐忘蓝缕，茅檐失荒凉。

缅思江南梅，安得置汝傍。明朝傥更晴，一苇聊可杭。
小集垂丝海棠下
方岳（宋代）

春风定何物，所至成芳妍。
墙阴树憔悴，宁识岁月迁。
今晨步吾屟，珠缨粲红鲜。
余酲不胜扶，背面低晴烟。
风日不贷人，坐恐随翾翩。
强起从吾游，一笑俱嫣然。
闻思庵纪事呈莲社诸君
一斑（清代）

雨港烟村容散人，菱池蔬圃少风尘。过桥一径见城郭，沿水数家成比邻。

性懒便教栖易稳，慎真反讶句难新。破除陈迹君知否，影动碧潭杨柳春。
赠全真徐本山当淮兵作时本山负其师以逃凡八遇难皆先几而免转徙千里至赣之兴国与余会于治平观因赠以诗
刘崧（元代）

簪绂猖披总污尘，从师千里独相亲。炼丹炼得心如石，惭愧临危负义人。
七仙寺石履二首
白玉蟾（宋代）

古人参罢祖师禅，已证如如不动尊。
想见脚根坚似铁，履鞋化石俨然存。
寄欧太史用孺曾内史明吾
胡应麟（明代）

双飞龙剑隔天涯，五夜干将映莫邪。客自西清传起草，人谁东莫代宣麻。

参差玉佩联清汉，突兀金茎驻彩霞。回首长安犹尺五，不堪魂梦到霜笳。
江南春·雨后江上绿
陈与义（宋代）

雨后江上绿，客悉随眼新。
桃花十里影，摇荡一江春。
朝风迎船波浪恶，暮风送船无处泊。
江南虽好不如归，老蔼绕墙人得肥。
鹤骨笛
谢宗可（元代）

满窍芝香透骨浓，谁将仙蜕截星筒。从教庭下梅花落，似怨山中蕙帐空。

三弄瑶林惊晓露，一声华表泣秋风。绝胜瘗作江边土，好奏南飞步月宫。
临江仙·和韵答锦全、罗炽
萧萐父（唐代）

弹指华年怜逝水，罗浮疏影阑珊。采珠宁畏海风寒。

苍凉诗外语，潦倒醉中颜。

蓬岛仙游迷远近，双成笑指嫣然。雪莱冬咏记胸间。

童心犹未泯，蝶梦醒应难。
见召西阳池泛舟仍示雅章因成二绝希笑览也 其一
刘敞（宋代）

画舫欲随波上下，行人先似水西东。翠萍却是多情物，漂泊不离芳沼中。
和君玉捕蝗杂咏 其三
彭汝砺（宋代）

燕拂低枝出，莺寻接叶藏。地平山影薄，溪急水声长。

零露湿人鬓，飘风吹我裳。道边花更好，还亦似河阳。
贺朱碧山赞画成罗旁功
庞嵩（明代）

君不见康乐翁，淮淝有侄成肤功。又不见记室史，宋家平定由兹始。

天生杰士济时难，岂与樗栎甘投閒。老骥伏枥志千里，况在青春鬓未斑。

桑弧蓬矢悬门冀，请缨投笔吾人事。文谟武略张弛间，俎豆戎行非有二。

忆公初试闽幕时，读书读律弘兼资。致君尧舜已有术，俗格拘孪未尽施。

沧溟正刷鹏抟羽，碧汉秋风待时举。三尺干将重淬磨，搴旗伐鼓陈师旅。

可以阖，可以开，九天震动鸣风雷。可以进，可以退，蛟龙伸屈谁能会。

胸中数万藏甲兵，萧曹伊吕相峥嵘。指挥勿浪徒誇评，神机默运真难名。

向年已奏牂牁续，今兹渌水波澄碧。干戈载戢牛马归，率土普天皆版籍。

皇明一统浑为家，谁哉铜柱分茅石。
晓发齐州道中二首
欧阳修（宋代）

岁晚劳征役，三齐旧富闲。
人行桑下路，日上海边山。
轩冕非吾志，风霜犯客颜。
惟应思颍梦，先过穆陵关。
兰溪道中
沙琛（清代）

泉响四山空，石深秋气聚。密竹连溪崖，积翠自成雨。

野渡杳无人，人声隔烟语。
秦国太夫人挽辞二首
苏颂（宋代）

上宰隆恩礼，中闱集宠光。
膳兰金鼎味，衣彩衮龙章。
不见文轩驾，遄惊葆挽锵。
宸慈均怆卹，临宴辍清觞。
寒食行
王建（唐代）

寒食家家出古城，老人看屋少年行。丘垄年年无旧道，

车徒散行入衰草。牧儿驱牛下冢头，畏有家人来洒扫。

远人无坟水头祭，还引妇姑望乡拜。三日无火烧纸钱，

纸钱那得到黄泉。但看垄上无新土，此中白骨应无主。
自述一首
苏泂（宋代）

舂粮了朝炊，细大供十口。身穷两脚健，天意非汝厚。

前年取荆钗，颇不窥户牖。甘心似黔娄，习气除夙有。

今年长一女，自省称父母。方其我少时，岂意今老丑。

时平米谷贱，兄弟仍聚首。先人敝庐在，清话辰徂酉。

盍簪到诸雏，千指谅非久。居然小世界，荣悴同一朽。

去城不三里，经岁绝奔走。登门亦无宾，老树堪尚友。

青毡古家法，迍贱当自守。能甘此中泉，不饮富人酒。
题秋台诗卷
王柏（宋代）

骚雅驰声历几霜，驾言拙嬾擅词场。
登台甚矣秋容澹，得句依词风骨香。
卷尽辞穷余古韵，笔精墨妙发潜光。
此中境界真堪乐，枕上休贪南面王。
送吕广文典教程乡
成鹫（清代）

道重东南正此时，昌黎千古有遐思。地经往哲曾留泽，文待斯人更起衰。

白社只今无客至，青云何处与僧期。西岩本是吾家物，乘兴能来未可知。
梁溪欸乃歌七首 其三
赵继光（清代）

望公坞上碧云堆，松吼苍崖石壁开。不向珠帘看飞瀑，笑人空到此山来。
读史
范成大（宋代）

登坛策刘项，卧卢料曹孙。
探懹取事业，一一如印圈。
英豪盖天取，八极入控抟。
由来事成毁，只系手覆翻。
玉虹朝贯日，剑气夜烛天。
虽欲避功名，何处蛰龙鸶。
我生後千载，愚暗难具言。
长大但食粟，闵凶不能文。
麦豆已难辨，楣梲固不分。
抱瓮灌圃畦，截竿避城门。
智略类如此，何以超篱籓。
龟刳始神筴，木断方牺尊。
朝市有机阱，冠裳或钳髡。
兹事定不暗，吾其老泥蟠。
敢云善用短，聊复强自宽。
汉炳丹山晚进知学以来尝於文字中敬识先生矣
樊汉炳（宋代）

天仙下寓人间世，爱欲都忘只爱山。
更向冯仙问陈迹，烟萝深处勇跻攀。
四月八日三绝
刘克庄（宋代）

九龙吐香水，兹事已千秋。
道是本无垢，年年浴未休。
歌
张奴（魏晋）

濛濛大象内，照曜实显彰。何事迷昏子，纵惑自招殃。

乐所少人往，苦道若翻囊。不有松柏志，何用拟风霜。

闲豫紫烟表，长歌出昊苍。澄虚无色外，应见有缘乡。

岁曜毗汉后，丽辰傅殷王。伊余非二仙，晦迹之九方。

亦见流俗子，触眼致酸伤。略谣观有念，宁曰尽矜章。
齿发叹
陆游（宋代）

乐天悲脱发，退之叹堕齿；吾年垂九十，此事已晚矣。
发脱妨危冠，齿堕废大嚼，晨兴对清镜，何以慰寂寞？造物本无心，岂欲使汝衰。
曷不望长空，两曜无停时！
题槐庭双身小照 其三
林朝崧（清代）

双株玉树倚春风，惊座真逢两孟公。笑问红尘来几度？前身可与后身同。
奉和圣制送王晙巡边应制
张说（唐代）

六月歌周雅，三边遣夏卿。欲施攻战法，先作简稽行。

礼乐知谋攻，春秋识用兵。一劳堪定国，万里即长城。

策有和戎利，威传破虏名。军前雨洒道，楼上月临营。

别藻瑶华降，同衣锦襮荣。关山由义近，戎马为恩轻。

丝竹路傍散，风云马上生。朝廷谓吉甫，邦国望君平。
代吉席宴都运焕章校书知府亲家致语
王子俊（宋代）

天唤风雷落诏黄，身披云锦护天章。
日随汉使旌旗暖，路入韩城草木香。
即上星辰扶北极，先持衣钵付东厢。
不知今夕端何夕，且向梅花顿举觞。
次范至能忆同游石湖韵
周必大（宋代）

桃源非真亦非空，几年误转渔郎篷。
岂知石湖天尺五，不隔三万弱水中。
主公心伴白鸥没，莫莫朝朝醉花月。
迩来一念了世缘，蝉冕照人头未雪。
如今又作衣锦回，汀洲依旧玉成堆。
闻道丹青忆贤佐，白麻早晚从天来。
断章批处阶重抹，敢向坐中论礼绝。
午桥他日倘重陪，庶见方瞳并绿发。
冬日归自天庆观二首
杨万里（宋代）

逗晓清寒未苦严，轻霜随分点茅檐。
雾中失却溪边寺，不见浮屠只见尖。
北山堂诗
林弼（明代）

瞻彼北山，其下有堂。堂有甘旨，吾亲是将。胡为乎来，于吾之阜。

吾有北山，匪我之旧。我思北山，思之永叹。庭有长椿，堂有丛萱。

椿之茂矣，萱之秀矣。悠悠我思，曷云觏止。有图有诗，莫慰我思。

北山之归，我心则夷。自古在昔，以忠为孝。勖尔世良，是则是效。
次韵李似表县丞出示游西湖古风二首 其二
李纲（宋代）

李侯嗜学古，馀事皆远屏。昂昂鸾鹄姿，岂与凡禽并。

捧檄来南州，初识浙江境。寻盟款吾庐，不待日中定。

从容叩所得，响答如汲井。时方罗俊乂，宁久淹簿领。

清秋雕鹗飞，大道骅骝骋。词章尤激昂，笔力可扛鼎。

虚堂纵谈笑，霜月挂金饼。夜阑言愈微，至味嚼佳茗。

古来会合难，岁月积俄顷。愿子谨所之，万里路方永。

吾衰老閒旷，轩冕志已冷。栖迟丘壑间，此兴良自肯。

他日来相遇，梁溪寻钓艇。
颍川城东野老
苏辙（宋代）

我归颍川无故人，城东野老须如银。
少年椎埋起黄尘，晚岁折如依仙真。
走如麏鹿人莫亲，呼来上堂饮清樽。
踞床闭目略频伸，指我黄河出昆仑。
东流入海还天津，沐浴周遍才逡巡。
婴儿跏趺乘日轮，脱身游戏走四邻。
逢人不告非自珍，许我已老知闭门。
东朝太行款真君，告我不返游峨岷。
还家一舍卧不晨，阖棺空空但衣巾。
平生自言师洞宾，嗟世贱目贵所闻。
制干判院初度载临谨以梅起兴赋三绝句为斯文
度正（宋代）

冰魂玉岳映霜林，四月飞成点点金。
遥想清香能止渴，应知此意可为霖。
寄行宫监门王以通 其一
释永颐（宋代）

中兴天子议攻车，叹息诸公屈壮图。行殿不开尘锁合，至今风雨暗金铺。
信口十绝 其三
李流谦（宋代）

漫说昭君第一人，毡车万里托羌浑。君王下诏求倾国，不为琵琶略断魂。
春日
释显万（宋代）

窗外晴山竹半遮，竹根流水细鸣沙。小园寂寞春无赖，蝴蝶飞来绕菜花。
友人新居
刘安上（宋代）

门向平湖静处开，雨馀山色入帘来。连云竞秀千岩竹，隔水飘香一径梅。

观里紫芝元不老，柱头玄鹤几时回。此峰信是神仙窟，子晋吹箫有旧台。
寓广教僧寺
曾几（宋代）

似病元非病，求閒方得閒。
残僧六七辈，败屋两三间。
野外无供给，城中断往还。
同参木上座，与汝住茶山。
狄
罗隐（唐代）

晴川倚落晖，极目思依依。野色寒来浅，人家乱后稀。

久贫身不达，多病意长违。还有渔舟在，时时梦里归。
至清江浦贻上晨过舟中与之小饮
汪琬（明代）

挂帆斗野亭，落帆淮南村。感君远相顾，舣棹枯槎根。

是时涨初减，绿波半篙浑。凉吹满絺衣，入水生縠纹。

携君坐船头，喜有浊酒温。景物况尔佳，烟柳摇初暾。

试鲙水精鳞，堆雪随风翻。君虽不解饮，为我尽此樽。

我侪本不羁，所志非高轩。微官偶为累，坐困簿领烦。

幸然脱尘鞅，如鸟辞笼樊。千里得良晤，一笑眉宇掀。

借问平生交，零落今谁存。东西与南北，逝川日沄沄。

俯视诸儿曹，琐细何足论。会当吐壮气，一往虹霓奔。

岸巾抵两掌，不顾四坐闻。君盍恕我狂，毋令遽声吞。

明发复行迈，相望青绮门。
南湖春泛有客自北至说友人岑元…叙相思之志以寄焉
皎然（唐代）

故人隔楚水，日夕望芳洲。春草思眇眇，征云暮悠悠。

心期无形影，迹旷成阻修。有客江上至，知君佐雄州。

铿锵佩苍玉，躞蹀驱绛驺。伊昔中峰心，从来非此流。

资予长生诀，希彼高山俦。此情今如何，宿昔师吾谋。

别年谒禅老，更添石室筹。深见人间世，飘如水上沤。

蝉号齐王邸，月苦隋帝楼。声华尽冥寞，麋鹿徒呦呦。

我有一字教，坐然遗此忧。何烦脱珪组，不用辞王侯。

只在名位中，空门兼可游。
送信孚中住龙翔集庆寺
袁士元（元代）

梵王宫阙皆名山，金陵佳丽非尘寰。龙蟠凤翥气磅礴，楼台缥尘烟霞间。

上人昔年住东海，两袖天香云霭霭。磐陀石上迎朝暾，潮音洞口瞻神采。

寻幽近复游天童，万松径里支吟筇。寒泉迸石影清浅，高崖挂月光玲珑。

祇今飞锡凌云表，妙高台上天花绕。秋风江汉动馀思，何日留衣一倾倒。
金陵僦舟渡江至仪真登陆
汪梦斗（宋代）

风冷知日落，水宽得天多。金陵怀古句，绝唱是西河。
丫髻岭
宗稷辰（清代）

乱山如发何鬅鬙，一盘一转云层层。绿螺挽出见天巧，严妆靓黛急夸矜。

芙蓉高耸连天碧，风鬟雾鬓烟长湿。人如蝴蝶髻边飞，绝顶梅花艳于雪。

上有花枝簪带香，下临清溪明镜光。东方初曙早晞发，皎如翠凤鸣朝阳。

岭头登跻髻头住，身在云中跨云去。三十余里菱湖开，回首花鬓浥仙露。
题汪水云诗卷十一首
刘师复（宋代）

别港莺娇恰恰啼，苏公堤过赵公堤。
水西云北春无赖，细柳新蒲绿未齐。
泐潭我和尚真赞
黄庭坚（宋代）

枯木突兀，傲睨万物。
顶门上眼，正法中骨。
送王炎弼赴山阳守以兵卫森画戟宴寝凝清香为
曾协（宋代）

疆事须长算，朝家得实能。
坐来酬万务，心地自虚凝。
游洞庭湖五首·其二
李白（唐代）

南湖秋水夜无烟，耐可乘流直上天。
且就洞庭赊月色，将船买酒白云边。
江墅秋晚
董嗣杲（宋代）

秋林不可寄，九月已寒风。
鸿雁云呼远，蝇蚊雨洗空。
篱花荒正色，岸蓼卧枯丛。
别浦栖渔隐，何期共短篷。
北山三咏其二——觉海方丈
王安石（宋代）

往来城府住山林，诸法翛然但一音。
不与物违真道广，每随缘起自禅深。
舌根已净谁能坏，足迹如空我得寻。
岁晚北窗聊寄傲，蒲萄零落半床阴。
戊午天基圣节口号
胡仲弓（宋代）

瓣香三舞蹈，咫尺是天颜。
雨露涵濡下，风云际会间。
寸心瞻北阙，万寿祝南山。
可是儒毡冷，堪陪玉笋班。
包氏卧虎图
释居简（宋代）

猿臂将军死弗侯，发机百中巧无酬。不逢肉醉眠山路，饮羽空嗟老石头。
句 其三
孙升（宋代）

玉笋千官散，珠帘一夜空。
题冰玉堂
陈宓（宋代）

此是刘君处士家，茅檐犹想旧横斜。
我今添着朱夫子，薄祀秋初荐水花。
琴剑歌送龙子高提学之闽
张筹（明代）

君不见王郎赠君龙泉之剑可三尺，彩缑消磨土花蚀。
又不见桂子赠君神凤之琴无一弦，锦囊零落珠丝县。
千年旧物连城璧，持至京都人未识。
黄尘压埃冰塞川，几何不坠同瓦砾。
龙君张其弦，淬其锷，凤忽有声龙露角。
都人聚看走相传，齐瑟吴钩俱寂莫。
昔君韬光谁见知，亦如琴剑尘土时。
文章焕烂云锦机，脱颖不啻囊中锥。
得官归来东海涯，二物无恙还相随。
相随又下闽南路，我作长歌送君去。
日暮三山不见云，文星一点天低处。
五月初来花满城，榕阴驻马听啼莺。
荔枝新劈江家绿，翠杓银罂莫暂停。
白日易西匿，江水无回波。
请君载舞王郎之剑，弹桂子之琴，歌我之歌。
故人之情不我极，千里相思奈尔何。
初闻得校书郎示同官三绝
苏辙（宋代）

读书犹记少年狂，万卷纵横晒腹囊。
奔走半生头欲白，今年始得校书郎。
百家小邑万重山，惭愧斯民爱长官。
粳稻如云梨枣熟，暂留聊复为加餐。
病后浊醪都少味，老来欢意苦无多。
临行寂寞空相对，不作新诗奈客何。
碧筒饮次胡丞韵
张昱（元代）

小刺攒攒绿满茎，看揎罗袖护轻盈。
分司御史心先醉，多病相如渴又生。
银浦流云虽有态，铜盘清露寂无声。
当年欲博千金笑，故作风荷带雨倾。
送姚郎中罢郡游越
郑巢（唐代）

逍遥方罢郡，高兴接东瓯。几处行杉径，何时宿石楼。

湘声穿古窦，华影在空舟。惆怅云门路，无因得从游。
句
韦奇（宋代）

野黑鸡声颤，林深燐火明。
奉挽浦江谯夫人
度正（宋代）

天资高朗识精微，千载兴亡洞是非。
子美诗中闻凤语，羲之笔是相鸾飞。
只传诸子今为盛，心念宗周古亦稀。
喜惧高怀如履薄，西瞻白鹤重歔欷。
送二十二弟入浙
晁说之（宋代）

世乱还家未有期，汝於何处望京师。
韦郎旧恨今新恨，细学南音寄我诗。
处州洞溪
方干（唐代）

气象四时清，无人画得成。众山寒叠翠，两派绿分声。

坐月何曾夜，听松不似晴。混元融结后，便有此溪名。
晚渡扬子江未至甘露寺城下潮退阁舟风雨竟夕
柳贯（元代）

鼓枻凌涛江，江光晚来薄。相望铁瓮城，正值沙水落。

滩长洲渚出，月黑风雨作。攲眠听春浪，梦枕生新愕。

起吟不成魇，但怯体中恶。金焦两浮萍，天堑何限著。

意令制溟渤，帖帖就疏瀹。奈何潮汐舟，咫尺恨前却。

方冬百泉缩，潦净海为壑。乘流俟满魄，明夕异今昨。

快呼北府酒，煖客慰离索。庶因行路难，幸识还山乐。
如梦令·戏和李易安
张玉娘（宋代）

门外车驰马骤。绣阁犹醺春酒。顿觉翠衾寒，人在枕边如旧。知否。知否。何事黄花俱瘦。
慈云四景 其二 白云居
苏轼（宋代）

禅居何所有，户牖白云分。直待谭玄后，相随花雨纷。
送孙使君请告归槜李 其三
叶春及（明代）

歌凤狂犹在，屠龙技未施。黑头方宦达，白眼使人疑。

潮落胥山庙，云深陆相祠。平生怀古意，独立迥相思。
斗山
释月涧（宋代）

四角量来四极同，乾坤大地在其中。虾儿没兴跳得出，冲破□须百万重。
义鹘
杜甫（唐代）

阴崖有苍鹰，养子黑柏颠。白蛇登其巢，吞噬恣朝餐。

雄飞远求食，雌者鸣辛酸。力强不可制，黄口无半存。

其父从西归，翻身入长烟。斯须领健鹘，痛愤寄所宣。

斗上捩孤影，噭哮来九天。修鳞脱远枝，巨颡坼老拳。

高空得蹭蹬，短草辞蜿蜒。折尾能一掉，饱肠皆已穿。

生虽灭众雏，死亦垂千年。物情有报复，快意贵目前。

兹实鸷鸟最，急难心炯然。功成失所往，用舍何其贤。

近经潏水湄，此事樵夫传。飘萧觉素发，凛欲冲儒冠。

人生许与分，只在顾盼间。聊为义鹘行，用激壮士肝。
塞下曲
姚合（唐代）

碛露黄云下，凝寒鼓不鸣。战须移死地，军讳杀降兵。

印马秋遮虏，蒸沙夜筑城。旧乡归不得，都尉负功名。
洮石砚
冯延登（金朝）

鹦鹉洲前抱石归，琢来犹自带清辉。芸窗尽日无人到，坐看玄云吐翠微。
醉落魄
晏几道（宋代）

休休莫莫。离多还是因缘恶。有情无奈思量著。月夜佳期，近定青笺约。

心心口口长恨昨。分飞容易当时错。后期休似前欢薄。买断青楼，莫放春闲却。
丰山寺次韵
薛侃（明代）

何处相逢尽笑颜，绿杨堤上入松关。水中城郭水中寺，云外湖天云外山。

寂寂晴空林远近，如如净土事忙闲。隔溪借问逃亡舍，几个主翁几个还。
自君之出矣二章 其二
孙一元（明代）

自君之出矣，生死那可知。不能保君身，但保襁中儿。
华岩洞有耶律楚材故桓夏公石刻
黎民表（明代）

深壑因谁造，挥斤亦有神。江山留王气，题咏待词人。

泉作窗间雨，苔生石上尘。碧纱笼底墨，萧索竟千春。
复用叔康送篇韵和答
韦骧（宋代）

岸柳参差影画桥，云横日薄旆旌高。赠言有宠荣褒衮，制锦无功愧释刀。

苒苒征途行渐远，拳拳德表望空劳。仰衔顾遇知何似，负戴丘山过巨鳌。
续美人诗二首前首续上二句后首续下二句凫胫接鹤狗尾续貂两美同心并蒙印可 其一
孙原湘（清代）

浴罢轻衫出洞房，寻寻觅觅费思量。梧桐月色炎如昼，忆著郎来便觉凉。
送赵德庄右司江东漕二首
李洪（宋代）

宰士雍容望最优，便期簪笔侍凝旒。
暂劳省户弥纶手，稍缓关中馈饷忧。
寓直文谟高内阁，褰帷仁政被南州。
龙蟠虎踞登临胜，天险防边得细筹。
予所居三山在镜湖上近取舍东地一亩种花数十
陆游（宋代）

出郭西南十里过，小园风月得婆娑。
翠屏三扇恰相倚，玉镜一婆谁为磨？投镊未嫌衰鬓白，插花聊喜醉颜酡。
耶溪更尽青鞋兴，免使将军怒脱靴。
论交
王立道（明代）

青青大田麻，蓬附满其中。弱丝附直干，缠绵得所从。

古人重友附，资彼丽泽功。倾盖一相知，白首此心同。

谁言淡如水，君子贵有终。乾糇起愆怒，习习多谷风。

平附握手欢，笑语藏机锋。利合谊还厚，势尽情自穷。

歌彼伐木诗，怆然感予衷。
依韵和图南五首·金牛相别呈诚之
文同（宋代）

出门相与望横参，露浥幧头冷逼簪。
驿在金堆随涧远，路经铜冶入烟深。
过桥住马应回首，上岭闻猿想动心。
胜事莫过文酒乐，此时销得各沉吟。
省中春晚忽忆江南旧居戏书所怀因寄两浙亲故杂言
权德舆（唐代）

前年冠獬豸，戎府随宾介。去年簪进贤，赞导法宫前。

今兹戴武弁，谬列金门彦。问我何所能，头冠忽三变。

野性惯疏闲，晨趋兴暮还。花时限清禁，霁后爱南山。

晚景支颐对尊酒，旧游忆在江湖久。庾楼柳寺共开襟，

枫岸烟塘几携手。结庐常占练湖春，犹寄藜床与幅巾。

疲羸只欲思三径，戆直那堪备七人。更想东南多竹箭，

悬圃琅玕共葱蒨.裁书且附双鲤鱼，偏恨相思未相见。
乾元山洪水
释永颐（宋代）

乾元山头洪水发，溪朋长蛟潜同察。
两岸居人莫等间，年深物怪终腾拔。
往岁邻封遭水变，只道溪流净如练。
倏忽人数完里间，夜半平沈皆不见。
东南地坼乾坤浮，几番赤子葬洪流。
神龟去后不复返，休看浪打石人头。
汤泉路头花
张萱（明代）

为语路头人，莫采路头花。路花可采不可久，路人未必皆无家。

家中旧花君莫厌，旧花却让新花艳。旧旧新新总是花，何事丈夫心易变。

东风不管路花开，狼藉风前扑鼻来。锯叶象苞鱼子孕，麝脐螺甲龙涎煤。

我来六月二十六，苦热惊闻香馥馥。儿童采尔如采薪，悔不移根在幽谷。

人言路花香异常，此花附炎不附凉。天公冷眼正觑尔，且莫纷披热水傍。
用王司理韵送别二首
洪咨夔（宋代）

亨衢方四十，满谓乃翁如。
为底澼洸药，依然城旦书。
光尘风物裹，消息事情初。
束起东西玉，功名富贵余。
送寿州陈录事
韩翃（唐代）

寿阳南渡口，敛笏见诸侯。五两楚云暮，千家淮水秋。

开帘对芳草，送客上春洲。请问山中桂，王孙几度游。
郑超宗月夜过余旅舍有诗见赠次韵二首 其一
黄淳耀（明代）

芳邻兼夙好，晨夕互敲门。共被时人笑，弥令古道敦。

清冰凝素簟，寒月湛空樽。中夜闻高咏，犹疑谢朓存。
春日即景 其二
姚倩（清代）

鬓簪杨柳绿堆鸦，薄薄罗衣短短钗。最爱平原新雨过，落花香染踏青鞋。
庄副使惠女贞酒走笔赋谢
范咸（清代）

裸人种稻手自舂，咀嚼作曲尘埋封。椰瓢妇子共酣饮，醉奉客尝情何浓。

吾曹小户偏爱洁，对此惨澹愁眉锋。梨花竹叶在何许，当筳生怕恶客逢。

一朝贾舶千里至，乡味百斛来吴淞。南华仙人号酒圣，特遣从事陈词恭。

江村蜡树是贞木，花开细白凌寒冬。其实补精益神气，能袪百病扶龙钟。

以之为酿功力倍，丹成不啻陪赤松。我闻掀髯一长啸，年虽未老多衰容。

炎方阳气舒一敛，眼花作字常駮舛。精力驽缓生恂瞀，深惧株橛心憧憧。

举杯芳馥餍馋口，如镃引铁鱼唼喁。枯肠一润融血脉，赤赪两颧丰姿丰。

升床酣卧梦恬适，游仙直上蓬莱峰。感君此惠日洗斝，荡涤胶固从来胸。

急撑春日看花眼，君岂巨蹶吾蛩蛩。
金蕉叶（秋夜不寐）
蒋捷（宋代）

云褰翠幕。满天星碎珠迸索。孤蟾阑外，照我看看过转角。

酒醒寒砧正作。待眠来、梦魂怕恶。枕屏那更，画了平沙断雁落。
樵叟
程垣（宋代）

苍苍双鬓银，矍铄不惮勤。背曲行步迟，徐徐溪水滨。

群儿喧南山，踏起南山尘。翁跣负薪回，换得一壶春。
忆阿育王寺方丈山茶
陈曾寿（清代）

四围山色霭庭花，石磴争棋至日斜。最是禅心沾惹处，当窗一树白山茶。
摘得新 其一
毛奇龄（清代）

河没时。霜繁月已低。错惊银槅曙，起来迟。扶上鬓梢随意绾，乱丝丝。
题施比部四号诗 其二 洼尊醉客
皇甫汸（明代）

洼尊兮玄鬯，玉瓒兮黄流。羌器用兮各有适，行潦之水可以羞。

用人既醉朱颜柔，身后荣名焉足求。屈平独醒兮众方忌，善乎刘生之沉饮兮，细万物以轻世。
天马歌
吴斌（明代）

天马西下昆崙墟，腾骧振迅将焉如。雄姿逸气越太古，云騣电尾拂紫虚。

頫首视六合，有若樊笼拘。朝穷青天九阖之浩荡，暮极沧海万国之盘纡。

骅骝与騄駬，俯伏蹶足空睢盱。大鹏之飞尚不过于九万，六龙岂敢争驰驱。

拳毛萦红耀晴雪，高蹄翻霜蹴明月。瑶台两镜入清瞳，五岳层峦挺奇骨。

当时飞步凌长安，星流雾转那可攀。伯乐已久死，至今骈足枥槽间。

圣朝举鞭策，岂信蜀道难。由来世眼俱混浊，驽骀却鞲黄金鞍。

太行盐车每服力，嗟我于此徒盘桓。春风三月来燕山，将随银河上云端。

翱翔御道驾天子，出入警跸群生安。
乌江
王苏（清代）

楚歌四面天茫茫，数行泣掩重瞳光。君王岂特万人敌，淮阴自将十万当。

东城仅存廿八骑，犹能斩将夸身强。大泽掀泥走辟易，神骓难踏波汪洋。

泗上亭长逼兄弟，乌江亭长须君王。江东虽小尚足王，一语气已吞萧张。

曷不用之作舟楫，汉兵后至无帆樯。货宝妇女委弃尽，纵不富贵宜还乡。

胡为刎颈赠故旧，实乃自暴非天亡。至今遗庙向江涘，尘土满目春风凉。

阶前舞草何旖旎，贞魂不屑为鸳鸯。思将白铁铸项伯，舁而跽之两戺旁。

男儿失节美人死，寘令相对知惭惶。惜哉亭长计不售，姓名乡里遗子长。

八千子弟无一返，孤儿泣血心慨慷。钟离昧存季布在，呼使将此恢咸阳。

事功不成死未晚，仆者复起诚难量。鸿门一误乌江再，杜默何缘涕泗滂。
嵩山十志十首。草堂
卢鸿一（唐代）

草堂者，盖因自然之谿阜，前当墉洫；资人力之缔构，

后加茅茨。将以避燥湿，成栋宇之用；昭简易，

叶乾坤之德，道可容膝休闲。谷神同道，此其所贵也。

及靡者居之，则妄为剪饰，失天理矣。词曰：

山为宅兮草为堂，芝兰兮药房。罗蘼芜兮拍薜荔，

荃壁兮兰砌。蘼芜薜荔兮成草堂，阴阴邃兮馥馥香，

中有人兮信宜常。读金书兮饮玉浆，童颜幽操兮不易长。
采莲舞
史浩（宋代）

清奏当筵，治世之音安以乐。霞舒绛彩，玉照铅华。玲珑环佩之声，绰约神仙之伍。朝回金阙，宴集瑶池。将陈倚棹之歌，式侑回风之舞。宜邀胜伴，用合仙音。女伴相将，采莲入队。

勾念了，后行吹双头莲令，舞上，分作五方。竹竿子又勾念：伏以波涵碧玉，摇万顷之寒光；风动青萍，听数声之幽韵。芝华杂B241，羽幰飘飖。疑紫府之群英，集绮筵之雅宴。更凭乐部，齐迓来音。

勾念了，后行吹采莲令，舞转作一直了，从唱采莲令：

练光浮，烟敛澄波渺。燕脂湿、靓妆初了。绿云繖上露滚滚，的白乐真珠小。笼娇媚、轻盈伫眺。无言不见仙娥，凝望蓬岛。

玉阙匆匆，镇锁佳丽春难老。银潢急、星槎飞到。暂离金砌，为爱此、极目香红绕。倚兰棹。清歌缥缈。隔花初见，楚楚风流年少。

唱了，后行吹采莲令，舞分作五方。竹竿子勾念：仗以遏云妙响，初容与于波间；回雪奇容，乍婆娑于泽畔。爱芙蕖之艳冶，有兰芷之芳馨。躞蹀凌波，洛浦未饶于独步；雍容解佩，汉皋谅得以齐驱。宜到阶前，分明只对。

花心出，念：但儿等玉京侍席，久陟仙阶；云路驰骖，乍游尘世。喜圣明之际会，臻夷夏之清宁。聊寻泽国之芳，雅寄丹台之曲。不惭鄙俚，少颂升平。未敢自专，仗候处分。

竹竿子问，念：既有清歌妙舞，何不献呈。

花心，答问：旧乐何在。

竹竿子再问，念：一部俨然。

花心答，念：再韵前来。

念了，后行吹采莲曲破，五人众舞。到入破，先两人舞出，舞到裀上住，当立处讫。又二人舞，又住，当立处。然后花心舞彻。竹竿子念：伏以仙裾摇曳，拥云罗雾縠之奇；红袖翩翻，极鸾翮凤翰之妙。再呈献瑞，一洗凡容。已奏新词，更留雅咏。

念了，花心念诗：我本清都侍玉皇。乘云驭鹤到仙乡。轻舟刀一叶烟波阔，嗜此秋潭万斛香。

念了，后行吹渔家傲。花心舞上，折花了，唱渔家傲：

蕊沼清冷涓滴水。迢迢烟浪三千里。微孕青房包绣绮。薰风里。幽芳洗尽闲桃李。

羽氅飘萧尘外侣。相呼短棹轻偎倚。一片清歌天际起。声尤美。双双惊起鸳鸯睡。

唱了，后行吹渔家傲。五人舞，换坐，当花心立人念诗：我昔瑶池饱宴游。B146来乐国已三秋。水晶宫里寻幽伴，菡苕香中荡小舟。

念了，后行吹渔家傲。花心舞上，折花了，唱渔家傲：

翠盖参差森玉柄。迎风浥露香无定。不著尘沙真体净。芦花径。酒侵酥脸霞相映。

掉拨木兰烟水暝。月华如练秋空静。一曲悠扬沙鹭听。牵清兴。香红已满蒹葭艇。

唱了，后行吹渔家傲。五人舞，换坐，当花心立人念诗：我弄云和万古声。至今江上数峰青。幽泉一曲念凭棹，楚客还应著耳听。

念了，后行吹渔家傲。花心舞上，折花了，唱渔家傲：

草软沙平风掠岸。青蓑一钓烟江畔。荷叶为裀花作幔。知谁伴。醇醪只把鲈鱼换。

盘缕银丝杯自暖。筵窗醉著无人唤。逗得醒来横脆管。清歌缓。彩鸾飞去红云乱。

唱了，后行吹渔家傲。五人舞，换坐，当花心立人念诗：我是天孙织锦工。龙梭一掷度晴空。兰桡不逐仙槎去，贪撷芙蕖万朵红。

念了，后行吹渔家傲。花心舞上，折花了，唱渔家傲：

太华峰头冰玉沼。开花十丈干云杪。风散天香闻四表。知多少。亭亭碧叶何曾老。

试问霏烟登鸟道。丹崖步步祥光绕。折得一枝归月峤。蓬莱岛。霞裾侍女争言好。

唱了，后行吹渔家傲。五人舞，换坐，当花心立人念诗：我入桃源避世纷。太平才出报君恩。白龟已阅千千岁，却把莲巢作酒尊。

念了，后行吹渔家傲。花心舞上，折花了，唱渔家傲：

珠露氵专氵专清玉宇。霞标绰约消烦暑。时驭清风之帝所。寻旧侣。三千仙仗临烟渚。

舴艋飘飖来复去。渔翁问我居何处。笑把红蕖呼鹤驭。回头语。壶中自有朝天路。

唱了，后行吹渔家傲。五人舞，换坐如初。竹竿子勾念。伏以珍符BC38至，朝廷之道格高深；年谷屡丰，郡邑之和薰遐迩。式均欢宴，用乐清时。感游女于仙衢，咏奇葩于水国。折来和月，露浥霞腮；舞处随风，香盈翠袖。既徜徉于玉砌，宜宛转于雕梁。爰有佳宾，冀闻清唱。

念了，众唱画堂春：

彤霞出水弄幽姿。娉婷玉面相宜。棹歌先得一枝枝。波上画鲸飞。

向此画堂高会，幽馥散、堪引瑶卮。幸然逢此太平时。不醉可无归。

唱了，后行吹画堂春。众舞，舞了又唱河传：

蕊宫阆苑。听钧天帝乐，知他几遍。争似人间，一曲采莲新传。柳腰轻，莺舌啭。

逍遥烟浪谁羁绊。无奈天阶，早已催班转。却驾彩鸾，芙蓉斜盼。愿年年，陪此宴。

唱了，后行吹河传，众舞。舞了，竹竿子念遣队：浣花一曲湄江城，雅合凫鹥醉太平。楚泽清秋余白浪，芳枝今已属飞琼。歌舞既阑，相将好去。

念了，后行吹双头莲令。五人舞转作一行，对厅杖鼓出场。
宝林八咏为别峰同禅师赋 其一 飞来峰
乃贤（元代）

千仞琅琊石，飞来镇越州。江波欲浮动，还被白云留。
闺情
王諲（唐代）

日暮裁缝歇，深嫌气力微。才能收箧笥，懒起下帘帷。

怨坐空然烛，愁眠不解衣。昨来频梦见，夫婿莫应知。
秋风辞 其二
许棐（宋代）

飒飒秋风来，衣衾愁未整。莫作闺中寒，且作天涯冷。
山居杂兴
尤怡（清代）

晨起草木湿，林霏散清曙。始知东峰云，夜作涧上雨。

光风叶上泛，新泉草下注。群鸟林际鸣，游鱼水面聚。

万物各有分，劳生转多慕。倖中成虚名，多为来者误。

君看区中缘，扰扰曷有数。
送裴二十端公使岭南
刘长卿（唐代）

苍梧万里路，空见白云来。远国知何在，怜君去未回。

桂林无叶落，梅岭自花开。陆贾千年后，谁看朝汉台。
寄李文亭同年 其二
武亿（清代）

昨岁逢梁园，各念离居索。属当十月交，伫践故人约。

入门半萧森，摵摵黄陨箨。有友方山子，适与尘鞅缚。

跂予望同舟，不得并李郭。阴沈三日雨，窗隙幂冥漠。

且复尽怀抱，因君叩管钥。
戏答成汭
徐彦若（唐代）

南海黄茅瘴，不死成和尚。
五松山太白祠堂
戴炳（宋代）

舣舟来访宝云寺，快上山头寻五松。捉月仙人呼不醒，一间老屋战西风。
山台
葛胜仲（宋代）

休言歌酒旧时好，把酒高歌今更新。醉里不知身是客，寒城落日数行人。
初夏刘氏竹林小饮
欧阳修（宋代）

春荣忽已衰，夏叶换初秀。
披荒得深蹊，扫绿荫清昼。
万竿交已耸，千亩蔚何富。
惊雷迸狂鞭，雾箨舒文绣。
虚心高自擢，劲节晚愈瘦。
虽惭桃李妖，岂愧松柏後。
川源湛新霁，林麓洗昏霿。
猗猗色可餐，滴滴翠欲溜。
况兹夏首月，景物得嘉候。
晚蝶舞新黄，孤禽弄清味。
穷深入窗蒙，玩密爱林茂。
依依带幽涧，隐隐见孤岫。
林荪缛堪眠，野汲冷可漱。
鸣琴泻山风，高籁发仙奏。
暑却自蠲渴，心闲疑愈疚。
杯盘杂芬芳，图籍罗左右。
怡然忘簪组，释若出羁厩。
矧予怀一丘，未得解黄绶。
官事偶多闲，郊扉须屡叩。
新篁渐添林，晚笋堪荐豆。
谁邀接◇公，有酒幸相就。
雨中花·指点虚无征路
秦观（宋代）

指点虚无征路，醉乘斑虬，远访西极。正天风吹落，满空寒白。玉女明星迎笑，何苦自淹尘域？正火轮飞上，雾卷烟开，洞观金碧。
重重观阁，横枕鳌峰，水面倒衔苍石。随处有寄香幽火，杳然难测。好是蟠桃熟后，阿环偷报消息。在青天碧海，一枝难遇，占取春色。
续兰亭会补任城吕系诗
自悦（元代）

崇阿抚神秘，微风扇和淳。灵雨既云沐，品汇区以陈。

兰苕擢中沚，葩萼媚芳辰。散怀得真契，引觞答熙春。
行脚
万寿祺（明代）

杖钵孤踪去，凄其驿路间。
水喧沂北道，风撼穆南关。
飞鸟移前浦，归云满故山。
五年江上客，今有几人还？
和千家诗六十首 其十九 庆全庵题桃花
李江（明代）

相对桃花不识秦，岸馀花似未逢春。深红浅碧相并逐，留得清香过别津。
西湖春日壮游即事 其二十一
马臻（元代）

遥看暝色下渔汀，金鸭香消酒半醒。倒转船头元有意，槛边人报放流星。
退堂颂
黄庭坚（宋代）

愚者日进，智士日退。
象蹋恒河彻底过，大千世界百杂碎。
愚人寻文弄章句，更觅中间及内外。
游喷玉潭
司马光（宋代）

惊风动地起，游客望山行。
若待佳辰去，应无好事名。
与皇甫庶子同游城东
白居易（唐代）

闲游何必多徒侣，相劝时时举一杯。博望苑中无职役，

建春门外足池台。绿油剪叶蒲新长，红蜡黏枝杏欲开。

白马朱衣两宫相，可怜天气出城来。
精微篇
曹植（两汉）

精微烂金石。
至心动神明。
杞妻哭死夫。
梁山为之倾。
子丹西质秦。
乌白马角生。
邹衍囚燕市。
繁霜为夏零。
关东有贤女。
自字苏来卿。
壮年报父仇。
身没垂功名。
女休逢赦书。
白刃几在颈。
俱上列仙籍。
去死独就生。
太仓令有罪。
远征当就拘。
自悲居无男。
祸至无与俱。
缇萦痛父言。
荷担西上书。
盘桓北阙下。
泣泪何涟如。
乞得幷姊弟。
没身赎父躯。
汉文感其义。
肉刑法用除。
其父得以免。
辩义在列图。
多男亦何为。
一女足成居。
简子南渡河。
津吏废舟船。
执法将加刑。
女娟拥棹前。
妾父闻君来。
将涉不测渊。
畏惧风波起。
祷祝祭名川。
备礼飨神祇。
为君求福先。
不胜釂祀诚。
至令犯罚艰。
君必欲加诛。
乞使知罪諐。
妾愿以身代。
至诚感苍天。
国君高其义。
其父用赦原。
河激奏中流。
简子知其贤。
归聘为夫人。
荣宠超后先。
辩女解父命。
何况健少年。
黄初发和气。
明堂德教施。
治道致太平。
礼乐风俗移。
刑措民无枉。
怨女复何为。
圣皇长寿考。
景福常来仪。
哭刘司户二首
李商隐（唐代）

离居星岁易，失望死生分。酒瓮凝馀桂，书签冷旧芸。

江风吹雁急，山木带蝉曛。一叫千回首，天高不为闻。

有美扶皇运，无谁荐直言。已为秦逐客，复作楚冤魂。

湓浦应分派，荆江有会源。并将添恨泪，一洒问乾坤。
越王台
黄希旦（宋代）

荒台枕古邱，伊昔越王游。辇路今何在，凄凉草树秋。
夜雨
范成大（宋代）

烛花垂穗伴空斋，心事如灰入壮怀。
老倦更阑惟熟睡，任他疏雨滴空阶。
七夕饮张孟奇天问
韩日缵（明代）

商飙□□节，弦月上初轮。欢期□七夕，骈镳□□闉。

崇台悬百□，嶒璈与云邻。俯瞰横远岑，仰□天汉津。

双星冒嘉筵，良宵集冠绅。高会富文雅，□气凌秋旻。

清言互献酬，心惬忘主宾。西邻穿□□，□果纷错陈。

乞巧徒尔为，用拙良所珍。天孙弄机杼，终岁竟参辰。

安用贾馀巧，不自媒其身。何如脩浑沌，上拟葛天民。

同人永相娱，乐酒倾芳醇。登台问天孙，词跲难具申。
振衣堂夜集别孙贡甫归新安
李时行（明代）

高高罗桂籍，良朋郁兰襟。忘疲坐元夜，婉娈娱宿心。

赓唱互有节，陋彼繁弦音。瑶觞散霞彩，宝月流清音。

商飙戒寒服，宿鸟鸣前林。仰视列星光，明河间浅深。

圆象亦何为，东西有商参。而况浮生欢，讵得恒若今。

晤怀如不乐，别思徒难禁。
题佛阁三绝 其二
王十朋（宋代）

桑下不三宿，阁中经半年。青山满庭户，虽好莫留连。
吏隐堂
胡铨（宋代）

微风稍披冻，芳萌亦吐林。
百鸟感春阳，钩辀弄其音。
振策遵城曲，逍遥写烦襟。
爱此堂下石，青润挺琅琳。
中坳贮清泉，测之不盈簪。
纤鳞候暖戏，寂历自浮沉。
墨视澹忘虑，白日为移阴。
人生本虚静，垢浊无自侵。
忽为外物牵，至性不可寻。
於焉得所监，一洗尘中心。
和蒲大受王园泛舟用文老韵
郭印（宋代）

晚风江色佳，水碧烟冥冥。
聊持一壶酒，落日相与倾。
浮荣何预人，於焉乐此生。
往来信扁舟，恍若空中行。
春日览古四绝 其三
张侃（宋代）

结庐恰恰对西亭，万物昭回自赋形。秋晚不妨寻好处，何须送客话飘零。
前岁上元与赵任卿寓临安追逐甚今年同在建溪
家铉翁（宋代）

沙河红烛暮争然，花市清箫夜彻天。
客舍风光如昨梦，帝城歌酒又经年。
老僧强作琉璃供，上客先逢玳瑁筵。
不许裴郎同夜饮，新妆月底为谁妍。
谁何哭
徐积（宋代）

谁何哭，哀且危。白头母，朱颜儿。儿忽舍母去，母何用生为。

架上有儿书，箧中有儿衣。儿声不复闻，儿貌不复窥。

谁何哭，哀复哀。肠未绝，心先摧。母恃儿为命，儿去不复来。

朝看他人儿，暮看他人子。一日一夜閒，十生九复死。

君不见昨夜人静黄昏时，含辛抱痛无人知。其时忽不记儿死，倚门引颈望儿归。
燕山闻鹃
范晞文（宋代）

燕山三月初三夜，听得啼鹃第一声。
同是小楼孤烛下，主人熟睡客惊心。
春日忆平阳郡博士大云心兄
章粲（宋代）

东风归林园，云日叆春事。
静观化道伸，良感幽贞利。
烟芳生暮愁，晴思起新思。
有酒谁见同，恻恻夜亡寐。
过虎牙滩
张联桂（清代）

连山如门忽对峙，一滩前横石齿齿。声振林木惊春雷，势杂风齿奔江水。

洪涛吸呿吞孤舟，虎牙森锯毋乃似。巉岩穿凿铁练垂，篙师攒挽争上驶。

东风比虎更颠狂，布帆高张疾于矢。我启篷窗窥峭壁，摩天苍翠尺有咫。

回头左顾仙人桥，十二峰背环江涘。乘风破浪须臾间，张牙舞爪胡为尔。

苛政之猛殊未闻，危滩之险已如此。嗟尔西行入蜀船，黄牛白狗从兹始。
宫词
宋白（宋代）

年来春早过新丰，只向官池祭玉龙。
一片香云千里雨，樊川杜曲绣重重。
跋周昉画锡宴图
张镃（宋代）

汾阳賸建扶危功，清议那有鱼军容。
倖人恃宠自矜伐，似可唾去极力攻。
今也束带比肩立，绝口不问如盲聋。
水衡有钱谁敢费，设席授几为尔供。
金鹅罩底果何品，异馔定不人间同。
翠环玉勺未分劝，坐列有序随卑崇。
君恩天大且笼盖，天意不假人方穷。
凤凰五章为世瑞，亦许枭獍鸣雌雄。
西山灵木作上药，道旁恶草翻茸茸。
方圆白黑正殊调，端在处者全吾躬。
鲁叟当年诺阳虎，望之计拙排显恭。
我披此画屡叹息，杜老谋深言至公。
赠八十翁何中翰迁故世庙侍臣也 其二
王世贞（明代）

武帝胡髯已上天，肯留方朔世间年。仙宫似起偷桃狱，且向莲花峰际眠。
幽居
华岳（宋代）

十顷平湖一簇山，湖山佳处著朱阑。
分阶草色迎春绿，漱石泉朱入夜寒。
不扰自然人事好，有为方信世途难。
如今休说当年事，只把心平气定看。
和尧夫见寄
司马光（宋代）

志趣苦难合，伥伥何所依。
逢君始相照，知我信为稀。
忽报除书下，徒瞻征盖飞。
相思千里远，洛浦又春归。
送华山隐之宗阳宫
马祖常（元代）

江阁鱼龙近，山房雾雨多。
地清天不暑，池曲水无波。
笋箨迎书带，樱桃送锦窠。
呦呦呼伴鹿，唼唼换经鹅。
养素行编屦，乘闲坐织蓑。
几篇餐玉法，一帙醮星科。
香灺沉银叶，衣裾佩紫荷。
丹光留海月，绛景出松萝。
醉忆泉浮乳，幽怜石烂柯。
神君攀绿桂，天女踏青莎。
邀客登山顶，寻真入涧阿。
洞箫吹道曲，云纸写鱼歌。
予发今如此，君心可奈何？高谈见明月，为我问娑罗。
寄吴正传
李道坦（元代）

拂袖行歌归故乡，相思又是一星霜。梦回江上秋风杳，愁入天涯春草长。

书问久淹嗟契阔，诗章时读慰凄凉。知君亦有逍遥兴，肯学征鸿为稻粱？
众春园
韩琦（宋代）

中山雄北边，地得要害扼。烽警昔未彻，民日困兵革。

一从无事来，历祀且半百。戈矛既钱镈，比屋遂仁宅。

人生亦自劳，营业鲜暇隙。诚哉百日勤，固愿一日适。

为政本人情，三代所不易。汉吏称循良，在宣布恩泽。

兹吾治废园，大揭众春额。庶乎时节游，使见太平迹。

园中何所有，风物难具籍。方塘百亩馀，遥派逗寒碧。

虚亭跨彩桥，孤屿耸幽石。环堤柳万株，无时张翠帟。

移得江南天，不觉万里隔。芳林灼灼花，次第锦绣坼。

三春烂熳时，为民开宴席。观者如堵墙，士女杂城陌。

野态得天真，靓妆非俗格。惟意任所如，去来何络绎。

多欢知有今，胜致骇非昔。如登老氏台，怀抱罔不释。

既以休吾民，又足奉嘉客。清暑暨凉秋，池景尤可惜。

红蕖四照香，风送入絺绤。乘兴命轻舟，纵赏缓撑刺。

芳饵须鲙资，绿房欣手摘。就饮圆荷中，一当数大白。

时见群鸥飞，惊此红袖拍。献酬如未快，申令喜相搦。

或见大敌怯，便可遗巾帼。酣战方气振，俄景忽晡夕。

人笑山公归，酩酊倒巾帻。谁知酩酊心，自有制胜策。
卢发
佚名（唐代）

十姓胡中第六胡，也曾金阙掌洪炉。

少年从事夸门第，莫向尊前气色粗。

十姓胡中第六胡，文章官职胜崔卢。

暂来关外分优寄，不称宾筵语气粗。
还京乐·醉吟处
张炎（宋代）

醉吟处。多是琴尊，竟日松下语。有笔床茶灶，瘦筇相引，逢花须住。正翠阴迷路。年光荏苒成孤旅。等趁燕樯，休忘了、玄都前度。

渐烟波远，怕五湖凄冷，佳人袖薄，修竹依依日暮。知他甚处重逢，便匆匆、背潮归去。莫因循、误了幽期，应孤旧雨。伫立山风晚，月明摇碎江树。
寿何鸣玉
释今无（明代）

鳌首三山稳，松枝万叶稠。閒心原似水，高节竟凌秋。

国计才尤敏，朋情意独优。碧峰飞白鹤，欢喜进双筹。